แนวโน้มหุ้นลุ้นขึ้นตามตลาดภูมิภาค
นักวิเคราะห์ฯเผยตลาดหุ้นไทยเช้านี้ลุ้นขึ้นตามตลาดภูมิภาค  ไร้ปัจจัยลบ เม็ดเงินยังไหลเข้า
23 ม.ค. 2556

นักวิเคราะห์ฯเผยตลาดหุ้นไทยเช้านี้ลุ้นขึ้นตามตลาดภูมิภาค  ไร้ปัจจัยลบ เม็ดเงินยังไหลเข้า
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ยังมีโอกาสที่จะปรับตัวขึ้นได้อยู่ แม้ว่าเมื่อวานนี้จะมีแรงขายทำกำไรออกมาในหุ้นขนาดเล็กหลังจากที่ราคาหุ้นได้ปรับตัวขึ้นมามากแล้ว แต่ตลาดฯยังไม่ได้มีปัจจัยลบอะไร ขณะเดียวกันเม็ดเงินยังคงไหลเข้ามาอยู่   ทั้งนี้ ตลาดหุ้นอื่นในภูมิภาคเอเชียเช้านี้ต่างก็ปรับตัวขึ้นตามตลาดสหรัฐฯที่ขึ้นทำ New High ซึ่งหากเศรษฐกิจจีนฟื้นตัว และมาตรการกระตุ้นเศรษฐกิจของญี่ปุ่นเข้ามาเสริมอีก ก็จะทำให้เงินไหลเข้ามามากขึ้น 
สำหรับผลประกอบการของสถาบันการเงินในประเทศที่ประกาศออกมาก็เป็นไปตามคาดหมายกันไว้อยู่แล้ว ซึ่งมองว่าตลาดฯคงจะมีการกลับมาเล่นหุ้นขนาดกลาง-ใหญ่มากขึ้น โดยมองกลุ่มแบงก์ และกลุ่มปิโตรเคมี อาจจะกลับมาหนุนตลาดฯได้บ้าง  พร้อมให้แนวรับ 1,434 จุด แนวต้าน 1,450 จุด